  Виталий Пронин Г. Яковлева мильым пыжеЮкаменск черкогуртын ортчем Гурт тол шудонъёс Вӧйдырлы укшазы. Соин но, дыр, кузёос спортсменъёсты пӧсь мильымен пумитазы, куасэн бызьылонъя ӵошатсконъёс дыръя но стадионын мильым пыжизы. Пӧсь сиёнэн куноятӥз Галина Яковлева. Гурт шудонъёс дыръя Галина Аркадьевна дорыз сярысь вунэтӥз: 3-4 часлы кӧланы бертэ но нош ик пӧраськыны кошке. Пичи ёросын сокем трос ӧвӧл бере шутэтскон интыоссы, райпоын ужасьёс буш сылӥсь складзэс кафелы пӧрмытӥллям, тузӥ пуконъёс, ӝӧкъёс пуктэм сяна, гур лэсьтӥллям. Доразы пырасьёсты пӧсь гурысь перепечен но табанен куноятӥзы. Нуналлы быдэ гур азьын бергаз Галина Яковлева. - Шутэтскон нуналъёсы пыжиськытэк уг чидаськы, арнялы быдэ нылпиосме но нунокъёсме куноятӥсько, ӵош ужась эшъёссы сярысь но уг вунэтӥськы, - шуэ райпоын ужась Галина Аркадьевна. - Юкаменске чагыр эстӥськон вуэм бере тросэз семьяос гуръёссэс сэрттӥзы, нош мон гуртэк улыны уг быгатӥськы. Отын пӧзьтэм сиёнлэн шӧмыз ик мукет луэ. Соин, лэся, спортсменъёслы сиён пӧранэз эшъёсы мыным оскизы. Нош пыжиськоно луиз зэмзэ но трос. Ӝытлы быдэ перепеч гинэ 200-лэсь ятыр пыжиз. Кафеын ӝыт шутэтскыны лыктэмъёс понна ӵектӥзы гурысь пӧсь перепеч, мильым но табань. Вуз карон удысын Галина Яковлева 40 ар пала ужа ини, но тамында пӧраськем вузамез вылымтэ на. Перепеч кутыны юрттӥзы ӵош ужась эшъёсыз. - Кафеямы пырыса, гуртысь спортсменъёс воксё паймизы ӝуась гурмылы, - шуэ Галина. - Соос шоры учкыса, ми но паймимы, шат соос гуртысь потэмъёс ӧвӧл? Ваньзылэн асьсэлэн табань яке перепеч пыжемзы потыны ӧдъяз, фотое пуксё. Гурт шудонъёслэн берпуметӥ нуналаз Галина Яковлева стадионын мильым пыжиз. Пӧраськем сиыны мылкыд карисьёс норизы кадь сое. - Ыльняньме быдэс ведра котӥ вал: йӧл, курегпуз, сылал но сакыр ватсаса, ваньзэ шукки. Ческыт пӧрмем, лэся, мильым сиыны мылкыд карисьёс трос люкаськизы, - вера Галина Аркадьевна. - Шуныт кыл верасьёсыз лачак вал. Ыльняне окмымтэысь гинэ, куректӥ. Галина Аркадьевна шаньги, перепеч, пирожки пыжыны яратэ. Туж гажа губиез. - Сӥлен, картошен сугонэн, кубистаен пыжиськисько, - шуэ Г. Яковлева. - Мясорубка пыр поттыны уг яратӥськы, пушкеслы ваньзэ кораса дасясько, озьы пӧраськемлэн шӧмыз ик мукет луэ кадь. Туж кельше пестонкаен (хвощ полевой) пӧраськыны, сое но пу тусьын корасько. Перепеч пушкеслы пестонка борды ватсасько курегпуз, шунтэм парсь кӧй, ваньзэ йӧлэн суралтӥсько но, туж ческыт пӧрме. Галина Аркадьевна яратэ коньыгуби бичаны. Сое сузяса пу вышкыосы сылалтэ, нош зӧкъёссэ (бадӟымзэ) гурын куасьтэ. Бӧрысь сое пӧсьвуаса картошкаен сугонэн пирог яке перепеч пӧра. Гурын пӧзьтэ на пуштэм (лапшаен шыд). Сӥль пӧзьтэм вуэ ватса картошка, курегпуз но лапша. Валентина Емельянова Теги: берекет кибашлыадями праськон  